Komisjoni otsus,

5. detsember 2002,

milles käsitletakse ühenduse rahalist toetust erakorralisteks meetmeteks suu- ja sõrataudi tõrjel Armeenias, Aserbaidžaanis ja Gruusias ning millega muudetakse otsust 2001/300/EÜ

(teatavaks tehtud numbri K(2002) 4806 all)

(2002/953/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta otsust 90/424/EMÜ veterinaaria-alaste kulutuste kohta, [1] viimati muudetud otsusega 2001/572/EÜ, [2] eriti selle artikleid 12 ja 13,

ning arvestades järgmist:

(1) Suu- ja sõrataud on tüüpide A, O ja ASIA 1 tõttu Armeenias, Aserbaidžaanis, Gruusias ja nende naaberriikides endeemiline haigus. Suu- ja sõrataudi viiruse eri tüüpide ja alatüüpide olemasolu ning uute antigeenidele vastupanuvõimeliste viiruste ilmnemine selles piirkonnas ohustab ühendust ja kahjustab ühenduse poolt toetatavaid Türgi jõupingutusi haiguse tõrjeks.

(2) Tihedas koostöös Euroopa Komisjoniga suu- ja sõrataudi tõrjeks (EUFMD) ja rahvusvahelise episootiaametiga (OIE) toetas ühendus Sihtfondi 911100/MTF/INT/003/EEC kaudu erakorralisi vaktsineerimiskampaaniaid suu- ja sõrataudi vastu Armeenias, Aserbaidžaanis ja Gruusias aastatel 1999 ja 2000. See toetus tühistati komisjoni ja EUFMD ekspertide poolt 2000. aastal neis riikides tehtud ühislähetusel tuvastatud puuduste tõttu

(3) 2002. aasta algul töötasid komisjoni, EUFMD, Toitlus- ja Põllumajandusorganisatsiooni (FAO) ja OIE esindajad koostöös Armeenia, Aserbaidžaani ja Gruusia veterinaarametnikega välja programmi vaktsineerimisvööndi kehtestamiseks piki nimetatud riikide lõunapiiri, et tugevdada Türgi kaitset suu- ja sõrataudi sissetoomise vastu.

(4) Vältimaks suu- ja sõrataudi levikut peaks ühendus toetama erakorralisi meetmeid selle haiguse tõrjeks Armeenias, Aserbaidžaanis ja Gruusias.

(5) Komisjoni 30. märtsi 2001. aasta otsuses 2001/300/EÜ (ühenduse koostöö kohta Toitlus- ja Põllumajandusorganisatsiooniga, eelkõige Euroopa Komisjoni suu- jasõrataudi tõrjeks läbiviidud toimingute osas [3]) ja vastavalt sellele otsusele sõlmitud rakenduslikus kokkuleppes sätestatud summa ei ole nimetatud otsuses ettenähtud kulutuste katmiseks piisav. Seetõttu tuleks suurendada ühenduse sissemakset Sihtfondi 911100/MTF/INT/003/EMÜ summa võrra, mis on vajalik EÜ/EUFMD/OIE ühisprogrammi läbiviimiseks suu- ja sõrataudi tõrjel Armeenias, Aserbaidžaanis ja Gruusias.

(6) Arvestades otsusesse 2001/300/EÜ tehtud muudatusi, tuleks Euroopa Komisjoni ja FAO vahel sõlmitud rakenduslikku kokkulepet muuta.

(7) Seepärast tuleks vastavalt muuta otsust 2001/300/EÜ.

(8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Vastavalt otsuses 2001/300/EÜ sätestatule tuleb sihtfondi 911100/MTF/INT/003/EMÜ rahalisi vahendeid kasutada järgmisteks meetmeteks:

a) 1000000 doosi Al(OH)3-põhist trivalentset vaktsiini ostmiseks suu- ja sõrataudi tüüpide O1, A-Iran 96 ja ASIA1 vastu, tõhususega 6 PD50;

b) punktis a osutatud vaktsiini dooside toimetamiseks Armeenia, Aserbaidžaani ja Gruusia veterinaaria keskasutustesse nende lõunapiiridel peetavate haigusele vastuvõtlike loomade erakorraliseks vaktsineerimiseks vastavalt vaktsineerimisprogrammile, mis moodustatakse kirjavahetuse teel nende riikide veterinaariaasutuste ning Euroopa Komisjoni suu- ja sõrataudi tõrjeks (EUFMD) vahel;

c) vaktsineerimiskampaania ja seroloogilise seire järelevalveks kohapeal EUFMD poolt määratud eksperdi poolt;

d) struktuuriväliste proteiinide antikehade tuvastamise testikomplektidega varustamiseks, vaktsineerimiskampaania järelevalveks ja haiguse olukorra kindlakstegemiseks.

Artikkel 2

Artiklis 1 nimetatud meetmeteks peab komisjon kandma Sihtfondi 911100/MTF/INT/003/EMÜ 650000 USD suuruse lisasumma.

Artikkel 3

Tervishoiu ja tarbijakaitse peadirektoril on volitused teha vajalikud korraldused teises lõikes osutatud meetmete rakendamiseks koos Toitlus- ja Põllumajandusorganisatsiooni (FAO) EUFMDga.

Artikkel 4

Otsust 2001/300/EÜ muudetakse järgmiselt.

1. Artikli 1 lõige 2 asendatakse järgmisega:

"2. Alates 1. jaanuarist 2001 määratakse ühenduse rahaline kohustus lõikes 1 osutatud fondi suhtes kindlaks maksimaalselt 2450000 eurole neljaks aastaks alates nimetatud kuupäevast."

2. Artikli 2 lõige 3 asendatakse järgmisega:

"3. Tervishoiu ja tarbijakaitse peadirektoraadi peadirektoril on volitused esimeses lõikes osutatud rakenduslik kokkulepe Euroopa Komisjoni nimel alla kirjutada. Samuti on tal volitused artikli 1 lõikesse 2 tehtud muudatusi arvesse võttes sõlmida muudetud rakenduslik kokkuleppe FAOga."

Artikkel 5

Käesolev otsus on adresseeritud liikmesriikidele.

Brüssel, 5. detsember 2002

Komisjoni nimel

komisjoni liige

David Byrne

[1] EÜT L 224, 18.8.1990, lk 19.

[2] EÜT L 3, 6.1.2001, lk 27.

[3] EÜT L 102, 12.4.2001, lk 71.

--------------------------------------------------